[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 19.9.2007

COM(2007) 538 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

για τη συνέχεια που δόθηκε στις αποφάσεις απαλλαγής για το 2005 (Σύνοψη) - Ψηφίσματα του Ευρωπαϊκού Κοινοβουλίου[SEC(2007) 1185]

ΠΙΝΑΚΑΣ ΠΕΡΙΕΧΟΜΕΝΩΝ

ΠΡΟΟΙΜΙΟ 3

I - ΑΠΑΝΤΗΣΕΙΣ ΤΗΣ ΕΠΙΤΡΟΠΗΣ ΣΤΙΣ ΣΥΣΤΑΣΕΙΣ ΠΟΥ ΔΙΑΤΥΠΩΣΕ ΤΟ ΕΚΣΤΟ ΨΗΦΙΣΜΑ ΑΠΑΛΛΑΓΗΣ ΓΙΑ ΤΟΝ ΓΕΝΙΚΟ ΠΡΟΫΠΟΛΟΓΙΣΜΟ 4

Α) Οριζόντια θέματα 4

Β) Τομεακά θέματα 6

Γ) Ειδικές εκθέσεις του εκδόθηκαν από το Ελεγκτικό Συνέδριο 10

II - ΑΠΑΛΛΑΓΗ ΤΟΥ ΕΚ ΓΙΑ ΤΟ ΕΤΑ 10

III – Συστάσεις στα ψηφίσματα που αφορούν μεμωνομένους οργανισμούς 11

ΠΡΟΟΙΜΙΟ

Λόγω περιορισμών στη μετάφραση, η έκθεση της Επιτροπής για τη συνέχεια που δόθηκε στις απαλλαγές που το Ευρωπαϊκό Κοινοβούλιο (ΕΚ) χορήγησε για το οικονομικό έτος 2005[1] δημοσιεύεται σε όλες τις επίσημες γλώσσες της ΕΕ στην παρούσα συνοπτική μορφή. Οι πλήρεις απαντήσεις της Επιτροπής σε κάθε ειδική σύσταση του Κοινοβουλίου περιλαμβάνονται σε έγγραφο εργασίας της Επιτροπής[2] που δημοσιεύεται στα αγγλικά, γαλλικά και γερμανικά. Αμφότερες οι εκθέσεις αυτές αναφέρονται στα ψηφίσματα που εξέδωσε το Ευρωπαϊκό Κοινοβούλιο στις 24 Απριλίου 2007.

Κάθε κεφάλαιο[3] αυτής της συνοπτικής έκθεσης περιλαμβάνει αναφορές στους συναφείς αριθμούς συστάσεων του πλήρους εγγράφου εργασίας της Επιτροπής που αναφέρθηκε παραπάνω. Αυτές οι αναφορές θα βοηθήσουν τους αναγνώστες να βρουν στο έγγραφο εργασίας όλες τις συστάσεις (και τη δράση που σχεδιάστηκε ή αναλήφθηκε ήδη από την Επιτροπή) σχετικά με ένα συγκεκριμένο κεφάλαιο ή αυτές που παρουσιάζουν ειδικό ενδιαφέρον για αυτούς.

Αμφότερες οι εκθέσεις συντάχθηκαν σύμφωνα με το άρθρο 276 παρ. 3 της συνθήκης ΕΚ και το άρθρο 180β της συνθήκης Ευρατόμ, καθώς και το άρθρο 119 παρ. 5 του δημοσιονομικού κανονισμού του ΕΤΑ και παρόμοιες διατάξεις στον προηγούμενο ad hoc δημοσιονομικό κανονισμό του ΕΤΑ που ορίζουν ότι «Η Επιτροπή καταβάλλει κάθε προσπάθεια ώστε να λαμβάνονται υπόψη οι παρατηρήσεις που συνοδεύουν τις αποφάσεις απαλλαγής και οι άλλες παρατηρήσεις του Ευρωπαϊκού Κοινοβουλίου σχετικά με την εκτέλεση των δαπανών, καθώς και τα σχόλια που συνοδεύουν τις συστάσεις απαλλαγής που διατυπώνει το Συμβούλιο. Μετά από αίτηση του Ευρωπαϊκού Κοινοβουλίου ή του Συμβουλίου, η Επιτροπή υποβάλλει έκθεση για τα μέτρα που έχουν ληφθεί με βάση αυτές τις παρατηρήσεις και σχόλια, και ιδίως σχετικά με τις οδηγίες που έχουν δοθεί στις υπηρεσίες οι οποίες έχουν αναλάβει την εκτέλεση του προϋπολογισμού. Οι εκθέσεις αυτές διαβιβάζονται επίσης στο Ελεγκτικό Συνέδριο»[4].

Στις αποφάσεις απαλλαγής για το γενικό προϋπολογισμό, το ΕΤΑ και τους Οργανισμούς, η Επιτροπή εντόπισε συνολικά 163 συστάσεις που διατυπώθηκαν από το Ευρωπαϊκό Κοινοβούλιο προς την Επιτροπή. Η Επιτροπή εκτιμά ότι όσον αφορά 52 συστάσεις αναλήφθηκε ήδη η απαιτούμενη δράση, παρόλο που σε ορισμένες περιπτώσεις πρέπει να εξεταστούν τα αποτελέσματα των δράσεων. Για άλλες 99 συστάσεις η Επιτροπή συμφωνεί να αναλάβει τη δράση που συνέστησε το Κοινοβούλιο. Τέλος, η Επιτροπή δεν μπορεί να δεχθεί 12 συστάσεις και επομένως δεν θα αναλάβει την απαιτούμενη δράση[5].

I - ΑΠΑΝΤΗΣΕΙΣ ΤΗΣ ΕΠΙΤΡΟΠΗΣ ΣΤΙΣ ΣΥΣΤΑΣΕΙΣ ΠΟΥ ΔΙΑΤΥΠΩΣΕ ΤΟ ΕΚ ΣΤΟ ΨΗΦΙΣΜΑ ΑΠΑΛΛΑΓΗΣ ΓΙΑ ΤΟΝ ΓΕΝΙΚΟ ΠΡΟΫΠΟΛΟΓΙΣΜΟ

Τα ακόλουθα αποτελούν σύνοψη των απαντήσεων της Επιτροπής στα ειδικά αιτήματα του Κοινοβουλίου στα ψηφίσματα απαλλαγής για το 2005.

Α) Οριζόντια θέματα

Δήλωση αξιοπιστίας (έγγραφο εργασίας της Επιτροπής, σημεία 1-7)

Όσον αφορά τους λογαριασμούς, η Επιτροπή διόρθωσε, στο μέτρο του δυνατού, τα σφάλματα που επισήμανε το Ελεγκτικό Συνέδριο κατά τον έλεγχο που διενήργησε το 2005. Επίσης, η Επιτροπή έλαβε υπόψη τα σφάλματα αυτά καθώς και τα αίτιά τους κατά τον προγραμματισμό και τη διαδικασία κλεισίματος των λογαριασμών για το 2006, έτσι ώστε να αποφευχθεί η επανεμφάνισή τους. Όσον αφορά τις εκθέσεις για τις προχρηματοδοτήσεις, ο Υπόλογος της Επιτροπής θα ενημερώνει κάθε εξάμηνο την αρμόδια για τον προϋπολογισμό αρχή για τη διαχείριση των προχρηματοδοτήσεων.

Όσον αφορά την επιμερισμένη διαχείριση η Επιτροπή ζήτησε από τα κράτη μέλη να διασφαλίσουν ότι οι δικαιούχοι των διαθρωτικών ταμείων έχουν ενημερωθεί για τους ελέγχους και τον κίνδυνο ακύρωσης της χρηματοδότησης. Εκδόθηκαν συμπληρωματικές κατευθυντήριες γραμμές για τις πληροφορίες που τα κράτη μέλη πρέπει να διαβιβάζουν στην Επιτροπή σχετικά με τις ανακτήσεις και τη διακοπή χρηματοδότησης μετά από παρατυπίες και τροποποιήθηκαν οι κανονιστικές διατάξεις για την υποβολή εκθέσεων. Τον Αύγουστο 2006, η Επιτροπή εξέδωσε κατευθυντήριες γραμμές για το κλείσιμο των προγραμμάτων 2000-06. Επίσης, εκδόθηκαν κατευθυντήριες γραμμές που υποδεικνύουν τις βέλτιστες πρακτικές κατά τους ελέγχους διαχείρισης σε πρώτο επίπεδο και τους ελέγχους των αρχών πληρωμής.

Όπου η Επιτροπή εντοπίζει ανεπάρκειες στα εθνικά συστήματα ελέγχου τόσο για τις αγροτικές δαπάνες όσο και για τις δαπάνες για διαρθρωτικές ενέργειες, ορίζει προθεσμίες για τις απαιτούμενες βελτιώσεις και σε περίπτωση που δεν ληφθεί άμεση δράση, αυτή μπορεί να αναστείλει τις πληρωμές ή να εφαρμόσει δημοσιονομικές διορθώσεις. Αυτά τα μέτρα ενθαρρύνουν τα κράτη μέλη να βελτιώσουν τους ελέγχους τους. Επιπλέον, η Επιτροπή υπέβαλε πρόταση στο Συμβούλιο για την τροποποίηση του κανονισμού (ΕΚ) αριθ. 1290/2005 του Συμβουλίου για τη χρηματοδότηση της κοινής γεωργικής πολιτικής, που περιλαμβάνει διάταξη για νέο διαφανή και αποτελεσματικό μηχανισμό, ο οποίος θα της επιτρέπει να απλουστεύσει περισσότερο την υφιστάμενη δυνατότητα μείωσης ή αναστολής των πληρωμών σε κράτος μέλος σε περίπτωση σοβαρών και συνεχών ανεπαρκειών στα εθνικά συστήματα ελέγχου.

Εθνικές δηλώσεις διαχείρισης (έγγραφο εργασίας της Επιτροπής, σημείο 8)

Δεδομένων των διαφορετικών κυβερνητικών δομών και των διαχειριστικών δομών για τα κονδύλια της ΕΕ στο πλαίσιο της επιμερισμένης διαχείρισης των 27 κρατών μελών, η Επιτροπή εκτιμά ότι η δημιουργία ενιαίας τυποποιημένης δήλωσης δεν θα απέφερε σημαντικά οφέλη. Ωστόσο, η Επιτροπή συνεχίζει να υποστηρίζει ανάλογες πρωτοβουλίες που αναλαμβάνονται από εθνικές διοικήσεις σύμφωνα με τον αναθεωρημένο δημοσιονομικό κανονισμό (άρθρο 53β παράγραφος 3) που προβλέπει ότι «Τα κράτη μέλη υποβάλλουν ετήσια σύνοψη, στο κατάλληλο εθνικό επίπεδο, όλων των διαθέσιμων λογιστικών ελέγχων και δηλώσεων» όσον αφορά την επιμερισμένη διαχείριση. Υποδείγματα δηλώσεων περιλαμβάνονται επίσης στη σχετική τομεακή νομοθεσία.

Σημείο 44 της Διοργανικής Συμφωνίας (έγγραφο εργασίας της Επιτροπής, σημείο 9)

Οι ετήσιες εκθέσεις δραστηριοτήτων των Γενικών Διευθύνσεων περιλαμβάνουν αξιολόγηση της λειτουργίας των συστημάτων διαχείρισης και ελέγχου. Στις εκθέσεις των Γενικών Διευθύνσεων που βάσει της επιμερισμένης διαχείρισης ασχολούνται με την εκτέλεση κονδυλίων, η αξιολόγηση αυτή καλύπτει επίσης το επίπεδο των κρατών μελών.

Αναστολή πληρωμών και δημοσιονομικές διορθώσεις (έγγραφο εργασίας της Επιτροπής, σημεία 10-21)

Σύμφωνα με τη νομοθεσία, η Επιτροπή θα συνεχίσει την πρακτική της να αναστέλλει τις πληρωμές και να επιβάλλει δημοσιονομικές διορθώσεις όταν ανιχνεύονται σφάλματα που συνδέονται με σοβαρές ανεπάρκειες του συστήματος σε κράτη μέλη όσον αφορά προγράμματα των οποίων η διαχείριση είναι επιμερισμένη. Δυνάμει των κανόνων για τα διαρθρωτικά ταμεία για την περίοδο 2007-2013 ένας Γενικός Διευθυντής μπορεί να διακόψει τις πληρωμές προγράμματος έως έξι μήνες. Επίσης, η Επιτροπή υπέβαλε πρόταση στο Συμβούλιο για την τροποποίηση του κανονισμού (ΕΚ) αριθ. 1290/2005 του Συμβουλίου για τη χρηματοδότηση της κοινής γεωργικής πολιτικής, που περιλαμβάνει διάταξη για νέο διαφανή και αποτελεσματικό μηχανισμό, ο οποίος θα της επιτρέπει να απλουστεύσει περισσότερο την υφιστάμενη δυνατότητα μείωσης ή αναστολής των πληρωμών σε κράτος μέλος σε περίπτωση σοβαρών και συνεχών ανεπαρκειών στα εθνικά συστήματα ελέγχου. Οι ετήσιοι λογαριασμοί της ΕΚ για το 2006 περιέχουν ήδη πληροφορίες για τις δημοσιονομικές διορθώσεις που πραγματοποίησε η Επιτροπή. Για το 2007, προβλέπεται να προστεθούν περισσότερες πληροφορίες για τις δημοσιονομικές διορθώσεις που πραγματοποίησαν τα κράτη μέλη.

Το σύστημα εσωτερικού ελέγχου της Επιτροπής (έγγραφο εργασίας της Επιτροπής, σημεία 22-26)

Η Επιτροπή διαβίβασε ενδιάμεσο πίνακα επιδόσεων τον Ιούλιο του 2007 και η τελική έκθεση για την υλοποίηση του σχεδίου δράσης για ένα ολοκληρωμένο πλαίσιο εσωτερικού ελέγχου πρόκειται να εκδοθεί στις αρχές του 2008. Η τελική έκθεση θα εξετάσει πρώτα τις επιπτώσεις των διαφόρων δράσεων στην αξιοπιστία και θα συνάγει συμπεράσματα για τη μελλοντική εδραίωση του ολοκληρωμένου πλαισίου εσωτερικού ελέγχου. Καθώς η προθεσμία για ορισμένες δράσεις έχει οριστεί για τα τέλη Δεκεμβρίου 2007, η Επιτροπή θα χρειαστεί χρόνο για την αξιολόγηση και τη συγκέντρωση των αποτελεσμάτων των διαφόρων δράσεων και επομένως δεν είναι δυνατόν να εκδώσει την τελική έκθεση πριν από τις αρχές του 2008.

Πολιτική ευθύνη και διαχειριστική ευθύνη στην Επιτροπή (έγγραφο εργασίας της Επιτροπής, σημεία 27-40)

Όσον αφορά τις ετήσιες εκθέσεις δραστηριοτήτων, η Επιτροπή θα συνεχίσει να εργάζεται για την εναρμόνιση της παρουσίασης των συστημάτων διαχείρισης και εσωτερικού ελέγχου και την καλύτερη επεξήγηση των συνεπειών των επιφυλάξεων που διατυπώνονται από τους Γενικούς Διευθυντές. Επίσης, θα συνεχίσει να αναπτύσσει δείκτες σε θέματα νομιμότητας, κανονικότητας και χρηστής δημοσιονομικής διαχείρισης ανά κατηγορία υπηρεσιών. Η υποβολή της εγγύησης του Γενικού Διευθυντή στο επίπεδο μεμονωμένων κρατών μελών αποτελεί ήδη πρακτική της Επιτροπής σε περιπτώσεις όπου οι επιφυλάξεις αφορούν αδυναμίες ελέγχου σε συγκεκριμένα κράτη μέλη.

Η Επιτροπή, με την έκδοση της συγκεφαλαιωτικής έκθεσης, αναλαμβάνει την πολιτική της ευθύνη για τη διαχείριση των Γενικών Διευθυντών της και των επικεφαλής υπηρεσιών, βάσει των εγγυήσεων και των επιφυλάξεων που εκδόθηκαν από αυτούς στην ετήσια έκθεση δραστηριοτήτων τους. Μια συγκεφαλαιωτική έκθεση που θα υπογραφόταν από το Γενικό Γραμματέα της Επιτροπής, όπως συνιστά το Ευρωπαϊκό Κοινοβούλιο, δεν θα αύξανε την ευθύνη της Επιτροπής καθώς θα δημιουργούσε σύγχυση και πιθανή άσκοπη επανάληψη των διαφόρων καθηκόντων και αρμοδιοτήτων. Η μεταρρύθμιση της Επιτροπής το 2000 είχε ως κύριο στόχο να διασφαλίσει ότι οι διατάκτες κύριας μεταβίβασης ήταν μόνοι υπεύθυνοι για την εκτέλεση των δραστηριοτήτων τους. Ο διαχωρισμός των διαχειριστικών ευθυνών μεταξύ διατακτών κύριας μεταβίβασης και συλλογικής δομής δεν μπορεί να συμφιλιωθεί με τη δυνατότητα ενός Γενικού Διευθυντή να κρίνει την αξιοπιστία του έργου άλλου Γενικού Διευθυντή.

Η Επιτροπή θα συνεχίσει την υλοποίηση της πρωτοβουλίας για τη διαφάνεια. Έχει ήδη αναλάβει ορισμένες πρωτοβουλίες, όπως η δημοσίευση πληροφοριών για τους δικαιούχους των επιχορηγήσεων της ΕΕ.

Β) Τομεακά θέματα

Έσοδα (έγγραφο εργασίας της Επιτροπής, σημεία 41-42)

Οι επιφυλάξεις για ορισμένα θέματα των ετήσιων δηλώσεων ΦΠΑ περιλαμβάνονται από την Επιτροπή στις εκθέσεις ελέγχου της. Η Επιτροπή συνεχίζει να εξετάζει με τα κράτη μέλη, τόσο μόνη της όσο και στο πλαίσιο της συμβουλευτικής επιτροπής ιδίων πόρων, τον τρόπο με τον οποίο μπορεί να βοηθήσει αυτά τα κράτη μέλη να της διαβιβάζουν ταχύτερα τις πληροφορίες που χρειάζεται για την άρση των επιφυλάξεων.

Όσον αφορά τον ίδιο πόρο ΑΕΕ, η Επιτροπή θα διενεργήσει αμεσότερη εξακρίβωση επιλεγμένων εθνικών συγκεντρωτικών στοιχείων κατά τη διάρκεια των αποστολών επαλήθευσης ΑΕΕ κατά την περίοδο 2007-2009. Στην περίπτωση των υπηρεσιών χρηματοπιστωτικής διαμεσολάβησης που μετρώνται έμμεσα (ΥΧΔΜΕ), η Επιτροπή θα υποβάλει πρόταση για να συμπεριληφθούν οι κατανεμημένες υπηρεσίες χρηματοπιστωτικής διαμεσολάβησης που μετρώνται έμμεσα στο ΑΕΕ για λόγους ιδίων πόρων, όταν κρίνει ότι όλα τα κράτη μέλη είναι σε θέση να εφαρμόζουν την προσαρμογή αυτή με ομοιόμορφο τρόπο. Αυτό προβλέπεται να γίνει το 2008.

Κοινή Γεωργική Πολιτική (έγγραφο εργασίας της Επιτροπής, σημεία 43-45)

Η Επιτροπή, όπως και το Ευρωπαϊκό Κοινοβούλιο, εκφράζει την ικανοποίησή της για την αναγνώριση από το Ελεγκτικό Συνέδριο ότι η ορθή εφαρμογή του ολοκληρωμένου συστήματος διαχείρισης και ελέγχου (ΟΣΔΕ) θα αποτελέσει ένα αποτελεσματικό σύστημα παρακολούθησης προκειμένου να περιορισθεί ο κίνδυνος σφάλματος ή αντικανονικών δαπανών στο πλαίσιο της Κοινής Γεωργικής Πολιτικής (ΚΓΠ). Η Επιτροπή συνεχίζει να καταβάλει προσπάθειες για την παρακολούθηση της πλήρους και ορθής εφαρμογής του ΟΣΔΕ σε όλα τα κράτη μέλη. Σε περίπτωση ανεπαρκειών, η Επιτροπή δεν θα διστάσει να επιβάλει δημοσιονομικές διορθώσεις.

Οι εκ των υστέρων έλεγχοι διενεργούνται δυνάμει του κανονισμού (ΕΟΚ) αριθ. 4045/89 ο οποίος προβλέπει σύστημα εκ των υστέρων ελέγχων που συμπληρώνει τα τομεακά συστήματα προπληρωμών για μια δέσμη μέτρων της ΚΓΠ. Το σύστημα αποτελεί ένα επιπλέον επίπεδο ελέγχου που διασφαλίζει ότι οι συναλλαγές πραγματοποιούνται σύμφωνα με τους κανόνες ή σε αντίθετη περίπτωση επιτρέπει την ανάκτηση των αδικαιολογήτως καταβληθέντων ποσών που ανιχνεύθηκαν.

Η Επιτροπή έχει λάβει μέτρα για τη διόρθωση των προβλημάτων που εντοπίζονται στους ελέγχους σχετικά με τους τομείς της αγροτικής ανάπτυξης και τις επιστροφές κατά την εξαγωγή. Η Επιτροπή αντιμετώπισε επίσης τις ανεπάρκειες που διαπιστώθηκαν στον τομέα του ελαιόλαδου και οι διαδικασίες εκκαθάρισης των λογαριασμών συνεχίζονται. Το μεγαλύτερο μέρος της παραγωγής ελαιολάδου εντάχθηκε στο καθεστώς ενιαίας ενίσχυσης. Οι ενισχύσεις δεν καταβάλλονται βάσει της παραγόμενης ποσότητας αλλά βάσει της έκτασης και ελέγχονται στο πλαίσιο του ΟΣΔΕ. Κατά αυτόν τον τρόπο πρέπει να μειωθεί σημαντικά ο κίνδυνος σφάλματος.

Διαρθρωτικά μέτρα (έγγραφο εργασίας της Επιτροπής, σημεία 46-51)

Η Επιτροπή λαμβάνει όλα τα μέτρα που συνιστά το Ευρωπαϊκό Κοινοβούλιο. Διαδραματίζει τον εποπτικό της ρόλο σε συνεχή βάση μέσω των ελέγχων, των δραστηριοτήτων συντονισμού και της διάδοσης κατευθυντήριων γραμμών και καλών πρακτικών. Όταν εντοπίζει αδυναμίες στα συστήματα των κρατών μελών, προχωρεί σε συστάσεις για τη βελτίωσή τους και σε σοβαρές περιπτώσεις, συμφωνεί σε σχέδια διορθωτικών μέτρων τα οποία παρακολουθεί στενά. Εάν οι αδυναμίες συνεχίζονται, η Επιτροπή αναστέλλει πληρωμές στο πρόγραμμα ή στο σχετικό κράτος μέλος. Τον Απρίλιο του 2007, η Επιτροπή ανέστειλε τις πληρωμές από το ΕΤΠΑ σε ορισμένα προγράμματα στην Αγγλία. Θα εξετάσει την αναστολή σε άλλες υποθέσεις όπου χρειάζεται. Όσον αφορά τη διόρθωση προηγούμενων δαπανών που επηρεάστηκαν από τις ανεπάρκειες του συστήματος η Επιτροπή ζητά από το κράτος μέλος να ελέγξει τις δαπάνες αυτές και να προχωρήσει σε διορθώσεις.

Η Επιτροπή, τηρώντας τον εποπτικό της ρόλο, έχει ως στόχο αφενός να βελτιώσει τα συστήματα και αφετέρου να αυξήσει την αποτελεσματικότητα όλου του συστήματος ελέγχου. Το σχέδιο δράσης για το ολοκληρωμένο πλαίσιο εσωτερικού ελέγχου προώθησε περισσότερο αυτή τη διαδικασία. Οι ετήσιες εκθέσεις δραστηριοτήτων των Γενικών Διευθύνσεων παρέχουν την αξιολόγηση τους ως προς την αποτελεσματικότητα των συστημάτων ελέγχου σε διαφορετικά κράτη μέλη με βάση τον εκτεταμένο λογιστικό έλεγχο της Επιτροπής και υποδεικνύουν τις υποθέσεις όπου ελλοχεύουν σοβαροί κίνδυνοι για τον κοινοτικό προϋπολογισμό. Για κράτη μέλη και προγράμματα για τα οποία έχουν καταγραφεί επιφυλάξεις στις ετήσιες δηλώσεις του Γενικού Διευθυντή, και για άλλα συστήματα που παρουσιάζουν σοβαρές ανεπάρκειες, η Επιτροπή παρακολουθεί στενά την εφαρμογή των συμφωνηθέντων σχεδίων δράσης.

Εσωτερικές πολιτικές, συμπεριλαμβανομένης της έρευνας (έγγραφο εργασίας της Επιτροπής, σημεία 52-67)

Η Επιτροπή συμμερίζεται πλήρως τις ανησυχίες που εκφράστηκαν από το Κοινοβούλιο σχετικά με τη διαιώνιση των προβλημάτων που ανιχνεύθηκαν τα προηγούμενα έτη. Συνεχίζει να βελτιώνει τα δικά της συστήματα ελέγχου στο πλαίσιο του σχεδίου δράσης για το ολοκληρωμένο πλαίσιο εσωτερικού ελέγχου. Στον τομέα της έρευνας καθιερώθηκε πολυετής προσέγγιση για την άμβλυνση του εγγενούς κινδύνου επιστροφής υπερβολικών δαπανών, καθώς και ουσιαστική αύξηση του αριθμού των εκ των υστέρων ελέγχων. Επίσης, αναπτύχθηκαν ορισμένες «συμφωνηθείσες διαδικασίες» που συνιστούν ένα υποχρεωτικό σύνολο διαδικασιών για τα πιστοποιητικά σχετικά με τις δημοσιονομικές καταστάσεις καθώς και τα πιστοποιητικά σχετικά με τη μεθοδολογία που περιγράφονται στο υπόδειγμα συμφωνίας επιχορήγησης για το έβδομο πρόγραμμα πλαίσιο για την έρευνα (7ο ΠΠ). Οι ενέργειες αυτές αναμένεται να οδηγήσουν σε μείωση του ποσοστού σφάλματος χάρη στη βελτίωση της πρόληψης, της διαπίστωσης και των διορθώσεων.

Στο πλαίσιο του 7ου ΠΠ λήφθηκαν επίσης μέτρα για την απλούστευση των κανόνων που διέπουν την επιστροφή των δαπανών, καθώς και για την παροχή κατ'αποκοπήν ποσών στις χώρες εταίρους της διεθνούς συνεργασίας στο πλαίσιο συμφωνιών επιχορήγησης για έμμεσες ενέργειες. Οι απαιτήσεις όσον αφορά την καταχώριση του χρόνου εργασίας των ερευνητών ορίζονται σαφώς στους όρους πιστοποίησης των δημοσιονομικών καταστάσεων και στους όρους πιστοποίησης της μεθοδολογίας, που επισυνάπτονται στη συμφωνία επιχορήγησης, και πρέπει να έχουν πιστοποιηθεί από τους ελεγκτές. Το 2007, η Επιτροπή δημοσίευσε επίσης κατευθυντήριες γραμμές για τους δικαιούχους.

Όσον αφορά τους εθνικούς οργανισμούς, οι αποφάσεις όσον αφορά τη νέα γενεά προγραμμάτων σχετικά με την εκπαίδευση, την κατάρτιση και τη νεολαία προβλέπουν ένα πλήρες σύνολο εξακριβώσεων και ελέγχων όσον αφορά την τήρηση των διαδικασιών και των μηχανισμών εσωτερικού ελέγχου, ώστε να εξασφαλίζεται και να ελέγχεται η κανονικότητα και η νομιμότητα των πράξεων καθώς και η ύπαρξη και η επιλεξιμότητα των δραστηριοτήτων.

Οι λεπτομερείς απαντήσεις της Επιτροπής στις συστάσεις του Ευρωπαϊκού Κοινοβουλίου σε ειδικούς τομείς πολιτικής στο πλαίσιο των εσωτερικών πολιτικών βρίσκονται στο επισυναπτόμενο έγγραφο εργασίας.

Εξωτερικές δράσεις (έγγραφο εργασίας της Επιτροπής, σημεία 68-80)

Η Επιτροπή είναι ενήμερη για τους κινδύνους στο επίπεδο των οργανισμών που έχουν αναλάβει την εκτέλεση του έργου και κατά τη διάρκεια των περασμένων ετών έλαβε ορισμένα μέτρα για την άμβλυνση των ενδεχόμενων επιπτώσεων. Αυτό συνεπάγεται τη χρησιμοποίηση και τη βελτίωση των τυποποιημένων συμβατικών διατάξεων. Για παράδειγμα, στις αρχές του 2006 αναθεωρήθηκαν οι συμβάσεις επιχορήγησης και οι συμβάσεις υπηρεσιών παρεχόμενων έναντι συνδρομής. Εφεξής περιέχουν τυποποιημένη συγγραφή υποχρεώσεων η οποία πρέπει να τηρείται από τους ελεγκτές κατά τον έλεγχο των δαπανών που υποχρεούνται να υποβάλλουν οι δικαιούχοι κοινοτικών κονδυλίων πριν από τις τελικές πληρωμές. Αυτές οι νέες συγγραφές υποχρεώσεων έχουν αναθεωρηθεί, έτσι ώστε να ενισχυθεί ο έλεγχος της τήρησης των διατάξεων της σύμβασης καθώς και οι διατάξεις που αφορούν τις δημόσιες συμβάσεις. Το κοινό σύστημα πληροφόρησης Relex (CRIS) του EuropeAid's καθιστά δυνατή την πραγματοποίηση των απαιτούμενων αναλύσεων, με βάση το είδος του φορέα υλοποίησης ή τον τρόπο διαχείρισης. Το σύστημα βελτιώνεται και τελειοποιείται σταθερά με βάση την εξέλιξη των αναγκών διαχείρισης.

Το ψήφισμα απαλλαγής για το 2005 του Ευρωπαϊκού Κοινοβουλίου περιλαμβάνει επίσης ορισμένες συστάσεις για την αναπτυξιακή πολιτική και τις εξωτερικές σχέσεις. Οι απαντήσεις της Επιτροπής σε αυτές τις συστάσεις μπορούν να ανευρεθούν στο επισυναπτόμενο έγγραφο εργασίας στα σημεία που αφορούν τις εξωτερικές δράσεις και το Ευρωπαϊκό Ταμείο Ανάπτυξης.

Προενταξιακή στρατηγική (έγγραφο εργασίας της Επιτροπής, σημεία 81-84)

Όπως συνιστάται από το Ευρωπαϊκό Κοινοβούλιο, η Επιτροπή θα συνεχίσει να παρακολουθεί από κοντά την αποτελεσματική λειτουργία των εθνικών συστημάτων εποπτείας και ελέγχου για τις δαπάνες των προγραμμάτων στο πλαίσιο της προενταξιακής στρατηγικής, ιδίως με τους οργανισμούς πληρωμής του SAPARD/IPARD. Επιπλέον, κατά την κατάρτιση κοινών σχεδίων με διεθνείς οργανισμούς, η Επιτροπή είναι ιδιαιτέρως προσεκτική στην πείρα και στην προστιθέμενη αξία που αυτοί οι οργανισμοί ή η Επιτροπή μπορούν να παράσχουν και στην πλήρη τήρηση του δημοσιονομικού κανονισμού.

Διοικητικές δαπάνες και θέματα που αφορούν τους οργανισμούς (έγγραφο εργασίας της Επιτροπής, σημεία 85-96 και 150-163)

Η Επιτροπή εκφράζει την ικανοποίησή της διότι από τους ελέγχους του Ελεγκτικού Συνεδρίου δεν διαπιστώθηκε κανένα σημαντικό σφάλμα που να επηρεάζει τη νομιμότητα και την κανονικότητα των διοικητικών δαπανών. Όσον αφορά το κόστος συντήρησης των κτιρίων της, η Επιτροπή θα εκπονήσει πρόβλεψη σχεδίου ανακαίνισης, η οποία θα διαβιβασθεί στο Ευρωπαϊκό Κοινοβούλιο και το Συμβούλιο. Επίσης, η Επιτροπή θα εξετάσει εάν υπήρξε θύμα της σύμπραξης στον τομέα των ανελκυστήρων που αναφέρεται από το Ευρωπαϊκό Κοινοβούλιο. Επιπλέον, η Επιτροπή επιβεβαιώνει ότι οι συντάξεις αναπηρίας χορηγούνται και παρατείνονται μόνο βάσει ιατρικών λόγων.

Η Επιτροπή στις 17 Ιουνίου 2007 εξέδωσε εκθέσεις για την πρόοδο της Βουλγαρίας και της Ρουμανίας σχετικά με τα συνοδευτικά μέτρα από την προσχώρηση και μετά (COM(2007)377 και COM(2007)378), συμπεριλαμβανομένων των τομέων της μεταρρύθμισης του δικαστικού συστήματος, της καταπολέμησης της διαφθοράς και του οργανωμένου εγκλήματος, που διαβιβάστηκαν στο Συμβούλιο και το Ευρωπαϊκό Κοινοβούλιο.

Το Ευρωπαϊκό Κοινοβούλιο διατύπωσε ορισμένες συστάσεις προς την Επιτροπή σχετικά με τους ρυθμιστικούς οργανισμούς στο ψήφισμα απαλλαγής για τον γενικό προϋπολογισμό καθώς και στα ψηφίσματα απαλλαγής για τους μεμονωμένους οργανισμούς[6].

Η Επιτροπή συμμερίζεται τις ανησυχίες του Ευρωπαϊκού Κοινοβουλίου σχετικά με τη χρηστή διακυβέρνηση και τη βελτίωση του ρυθμιστικού πλαισίου των οργανισμών. Η Επιτροπή πιστεύει ότι η έγκριση του σχεδίου διοργανικής συμφωνίας για ένα πλαίσιο λειτουργίας των ευρωπαϊκών ρυθμιστικών οργανισμών (COM(2005)59) θα συμβάλει σημαντικά στην υλοποίηση των συστάσεων του Κοινοβουλίου σε θέματα όπως η ανάλυση του αντίκτυπου, η σχέση κόστους/οφέλους, η αξιολόγηση και η ετήσια υποβολή εκθέσεων. Ως εκ τούτου, η Επιτροπή ελπίζει ότι το Συμβούλιο θα σημειώσει νέα πρόοδο στο εγγύς μέλλον όσον αφορά αυτό το σημαντικό θέμα. Εν τω μεταξύ η Επιτροπή, μολονότι σέβεται πλήρως την αυτονομία των ρυθμιστικών οργανισμών, συνεχίζει να παρέχει λεπτομερείς κατευθυντήριες γραμμές και στήριξη στους οργανισμούς αυτούς. Οι συμφωνίες σε επίπεδο υπηρεσιών που συνάφθηκαν με πολλούς ρυθμιστικούς οργανισμούς το 2006 σε διάφορους τομείς της διοίκησης και της κατάρτισης[7], αποτελούν σημαντικό παράδειγμα αυτού του φαινομένου.

Γ) Ειδικές εκθέσεις του εκδόθηκαν από το Ελεγκτικό Συνέδριο

Το Ευρωπαϊκό Κοινοβούλιο απηύθυνε ορισμένες συστάσεις προς την Επιτροπή σχετικά με δέκα ειδικές εκθέσεις που δημοσιεύθηκαν από το Ελεγκτικό Συνέδριο το 2005 και το 2006. Οι απαντήσεις της Επιτροπής σε αυτές τις συστάσεις μπορούν να ανευρεθούν στο έγγραφο εργασίας της Επιτροπής (σημεία 97-131).

II - ΑΠΑΛΛΑΓΗ ΤΟΥ ΕΚ ΓΙΑ ΤΟ ΕΤΑ

Η Επιτροπή έχει αναλάβει δράση ή προτίθεται να αναλάβει δράση στα περισσότερα από τα ζητήματα που έθεσε το Κοινοβούλιο σχετικά με το Ευρωπαϊκό Ταμείο Ανάπτυξης (ΕΤΑ). Στο έγγραφο εργασίας της Επιτροπής περιλαμβάνονται λεπτομερείς πληροφορίες (σημεία 132-149) όμως η Επιτροπή επιθυμεί να τονίσει τα ακόλουθα σημεία :

Λογαριασμοί

Η Επιτροπή ενημερώνει το Κοινοβούλιο τακτικά σχετικά με τον εκσυγχρονισμό του λογιστικού της συστήματος, συμπεριλαμβανομένης της πλατφόρμας ΤΠ για τους λογαριασμούς του Ευρωπαϊκού Ταμείου Ανάπτυξης (βλέπε COM(2007)343 της 21.6.2007). Μετά τη μετάβαση, θα αποσταλούν πλήρεις πληροφορίες στο Ελεγκτικό Συνέδριο και στο Κοινοβούλιο. Οι ετήσιοι λογαριασμοί του ΕΤΑ για το 2005 και το 2007 συντάχθηκαν σύμφωνα με την αρχή της λογιστικής σε δεδουλευμένη βάση παρά την καθυστέρηση της μετάβασης.

Τα συστήματα εποπτείας και ελέγχου

Κατά τα τελευταία χρόνια, τα κυριότερα συστήματα εποπτείας και ελέγχου της Επιτροπής βελτιώνονται σταθερά, μεταξύ άλλων, με βάση τις συστάσεις του Ελεγκτικού Συνεδρίου. Η ποιότητα των ήδη εκτεταμένων ελέγχων στο επίπεδο των οργανισμών που έχουν αναλάβει την εκτέλεση του έργου έχει βελτιωθεί περισσότερο, ιδίως με τη χρησιμοποίηση και τη βελτίωση των τυποποιημένων συμβατικών διατάξεων. Αυτό περιλαμβάνει, για παράδειγμα, τυποποιημένη συγγραφή υποχρεώσεων και υπόδειγμα αναφοράς που πρέπει να τηρείται από τους εξωτερικούς ελεγκτές κατά τον έλεγχο των δαπανών που υποχρεούνται να υποβάλλουν οι δικαιούχοι κοινοτικών κονδυλίων πριν από τις τελικές πληρωμές, για τις συμβάσεις επιχορήγησης και τις συμβάσεις υπηρεσιών παρεχόμενων έναντι συνδρομής. Αυτές οι νέες συγγραφές υποχρεώσεων έχουν αναθεωρηθεί, έτσι ώστε να ενισχυθεί ο έλεγχος της τήρησης των διατάξεων της σύμβασης. Εάν χρειαστεί, μετά από αυτές τις ενέργειες θα πραγματοποιηθεί εξέταση της τρέχουσας στρατηγικής ελέγχου του EuropeAid.

Συνεργασία με τα κράτη μέλη

Ο νέος δημοσιονομικός κανονισμός θα επιτρέψει την ενίσχυση της συνεργασίας και της συγχρηματοδότησης με τα κράτη μέλη και θα τονίσει περισσότερο την αποτελεσματικότητα της βοήθειας. Η Επιτροπή ήδη κάνει ευρεία χρήση, κατά την υλοποίηση των ενεργειών της, ιδιωτικών επιχειρήσεων που επιλέγονται βάσει διαδικασιών υποβολής προτάσεων και των οποίων οι τεχνικές και οικονομικές ικανότητες επαληθεύονται κατά τη διαδικασία επιλογής.

III – Συστάσεις στα ψηφίσματα που αφορούν μεμωνομένους οργανισμούς

Το Ευρωπαϊκό Κοινοβούλιο διατύπωσε ορισμένες συστάσεις προς την Επιτροπή σχετικά με τους ρυθμιστικούς οργανισμούς στο ψήφισμα απαλλαγής για το γενικό προϋπολογισμό καθώς και στα ψηφίσματα απαλλαγής για τους μεμονωμένους οργανισμούς. Μια σύνοψη των απαντήσεων της Επιτροπής σε ορισμένα από τα οριζόντια θέματα που αφορούν τους οργανισμούς περιλαμβάνεται παραπάνω στα σχετικά με το γενικό προϋπολογισμό. Οι απαντήσεις της Επιτροπής στις συστάσεις σε άλλα οριζόντια θέματα και στις συστάσεις που απευθύνονται σε αυτή και αφορούν μεμονωμένους οργανισμούς μπορούν να ανευρεθούν στο έγγραφο εργασίας της Επιτροπής (σημεία 87-93 και 150-163).

* * *

[1] Απαλλαγή για τον γενικό προϋπολογισμό για το 2005, απαλλαγή για το ΕΤΑ για το 2005, απαλλαγή για τους οργανισμούς για το 2005.

[2] Έγγραφο εργασίας των υπηρεσιών της Επιτροπής, Παράρτημα στην Έκθεση της Επιτροπής προς το Ευρωπαϊκό Κοινοβούλιο για τη συνέχεια που δόθηκε στις αποφάσεις απαλλαγής για το 2005.

[3] Τόσο η παρούσα συνοπτική έκθεση όσο και ολόκληρο το έγγραφο εργασίας ακολουθούν τη δομή των ψηφισμάτων που περιλαμβάνουν τις συστάσεις του Ευρωπαϊκού Κοινοβουλίου.

[4] Βλέπε επίσης άρθρο 147 του δημοσιονομικού κανονισμού για τον γενικό προϋπολογισμό.

[5] Βλέπε συστάσεις 2, 8, 29, 33, 36, 68, 86, 107, 134, 153, 162 και 163.

[6] Τόσο το ψήφισμα απαλλαγής για τον γενικό προϋπολογισμό όσο και τα ψηφίσματα απαλλαγής για τους μεμονωμένους οργανισμούς περιέχουν συστάσεις προς την Επιτροπή για οριζόντια θέματα που αφορούν τους οργανισμούς και για ειδικά θέματα για τους μεμονωμένους οργανισμούς. Οι απαντήσεις της Επιτροπής σε αυτές τις συστάσεις μπορούν να ανευρεθούν στα σημεία 87-93 και 150-163 του εγγράφου εργασίας.

[7] Βλέπε επίσης τα άλλα παραδείγματα που αναφέρονται στο σημείο 152 του εγγράφου εργασίας.